Rokkari Olli Herman haastaa tanssitaitonsa Tanssii Tähtien Kanssa -ohjelmassa: "En lähde häviämään"
Julkaisupäivämäärä 05.09.2019 20.55
Rokkari Olli Herman on monessa liemessä keitetty. ”Mielenkiinnolla odotan tulevaa. Tanssia on tullut koitettua joskus teatterilavalla ja siitä se kynnys vähän madaltui.” © Tiia Ahjotuli / Otavamedia
Seura tapasi Olli Hermanin Tanssii Tähtien Kanssa -pressissä Valkoisessa Salissa Helsingissä, jossa paljastettiin tämän kauden tähtioppilaat.
”Eipä ole ikinä tullut tanssittua paritansseja. Nyt sitä mennään sitten treenaamaan ihan televisioon asti. Kyllä jännittää”, myönsi rokkari Olli Herman, joka on yksi Tanssii Tähtien Kanssa -kauden tähtioppilaista.
Herman tiedetään kovakuntoiseksi tyypiksi, mutta mies itse toppuuttelee fyysisyyttään.
”En lähtisi sitä liioittelemaan, onhan tässä urheilijoita mukana. Olen aina kyllä tykännyt kuntoilla. Treenaan tyhjentääkseni mieltä ja hyvän olon takia.”
Hermanin tanssinopettajana toimii Katri Mäkinen, joka voitti viime kauden nyrkkeilijä Edis Tatlin kanssa. Mestarin opissa oleminen ei luo lisäpaineita.
”Koitan olla ottamatta paineita, mutta en lähde kuitenkaan häviämään”, Herman totesi.
Kotona rokkaria kannustaa tyttöystävä Tytti.
”Hän on varannut minulta jo joka livelähetykseen paikan”, Herman naurahti Tanssii Tähtien Kanssa -pressissä.
Näyttelijä Timo Lavikaiselle on väitetty, etteivät muusikot osaa tanssia. ”Luulen, että tämän syksyn aikana päästään väitteestä eroon”, Lavikainen totesi vierellään tähtioppilas-näyttelijä Christoffer Strandberg.
Livelähetyksissä mukana olevalla juontaja Tuija Pehkosella on takanaan työntäyteinen kesä ja myös onnellinen kihlaus Eero Ettalan kanssa. ”Lähdemme pian Malediiveille kesälomalle.”
Palkittu valokuvaaja ja dokumentaristi Meeri Koutaniemi ja laulaja Jannika B säihkyivät kilpaa. ”Tanssilla on mahtava, universaali kieli.”
Ex-poliitikko Mikael Jungner paljasti, että hän oli 13-vuotiaana Åke Blomqvistin tanssikoulussa. ”Tämähän on verta, hikeä ja varpaiden tallomista.”
”Pienempänä harrastin breakdancea ja tein räppiä, eli rytmitajua löytyy. Yksi vahvuuksistani on myös periksiantamattomuus”, uumoili entinen pikaluistelija Mika Poutala vierellään ex-taitoluistelija Laura Lepistö.
”Olen innokas treenaaja”, kertoi laulaja Eini.
Tubettaja Veronica Verho paljasti olevansa voimakkaiden tunteiden nainen.